《赠孟岩枢部兼怀耕亭前辈即次孟岩寄怀舫西原韵 其二》
清代·吴璥

萍踪离合只寻常，握手相看总异乡。南国梅开江绕雪，大河风急雁啼霜。

话逢旧雨频烧烛，谱出新词试引商。好待蓬山旋绛旆，金尊仍约醉糟床。

作者简介：（?—1822）清浙江钱塘人，字式如。乾隆四十三年进士。授编修。谙河务，擢河南开归陈许道，署巡抚。嘉庆间历官河东、江南河道总督，屡主浚黄河出海口，均以工费过巨，未果。官至吏部尚书、协办大学士。道光元年年逾七旬，致仕家居。